Document ID: 32008R0763

Reference:
13.8.2008
GA
Iris Oifigiúil an Aontais Eorpaigh
L NaN/14
RIALACHÁN (CE) Uimh. 763/2008 Ó PHARLAIMINT NA hEORPA AGUS ÓN gCOMHAIRLE
an 9 Iúil 2008
maidir le daonáirimh agus maidir le háirimh thithíochta
(Téacs atá ábhartha maidir leis an LEE)
TÁ PARLAIMINT NA hEORPA AGUS COMHAIRLE AN AONTAIS EORPAIGH,
Ag féachaint don Chonradh ag bunú an Chomhphobail Eorpaigh, agus go háirithe Airteagal 285(1) de,
Ag féachaint don togra ón gCoimisiún,
Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (1),
De bharr an méid seo a leanas:
(1)
Ní foláir don Choimisiún (Eurostat) sonraí atá sách iontaofa, mionsonraithe agus comparáideach a bheith aige ar an daonra agus ar an tithíocht, ionas go gcuirfear ar chumas an Chomhphobail na cúraimí a shanntar dó a chomhlíonadh, go háirithe na cúraimí a shanntar dó le hAirteagal 2 agus le hAirteagal 3 den Chonradh. Caithfear comparáideacht dhóthanach a áirithiú ar leibhéal an Chomhphobail maidir le modheolaíocht, sainmhínithe agus clár na sonraí staidrimh agus na meiteashonraí.
(2)
Tá gá le sonraí staidrimh tréimhsiúla ar an daonra agus ar phríomhthréithe teaghlaigh, sóisialta, eacnamaíocha agus tithíochta daoine chun staidéar a dhéanamh ar na beartais réigiúnacha, shóisialta agus chomhshaoil a dhéanann difear d'earnálacha áirithe den Chomhphobal agus chun sainmhíniú a dhéanamh orthu. Tá gá, go háirithe, le faisnéis mhionsonraithe faoin tithíocht a bhailiú mar thaca le gníomhaíochtaí éagsúla Comhphobail, amhail cur chun cinn an chuimsithe shóisialta agus monatóireacht a dhéanamh ar an gcuimsiú sóisialta ar leibhéal réigiúnach, nó caomhnú an chomhshaoil agus cur chun cinn na héifeachtachta fuinnimh.
(3)
I bhfianaise na bhforbairtí modheolaíochta agus teicneolaíochta, ba cheart go sainaithneofaí na dea-chleachtais agus ba cheart go gcothófaí feabhsú na bhfoinsí sonraí agus na modheolaíochtaí a úsáidtear do dhaonáirimh sna Ballstáit.
(4)
Ba cheart go dtagródh na sonraí a úsáidtear don bhliain tagartha chéanna chun comparáideacht na sonraí a chuireann na Ballstáit ar fáil a áirithiú agus chun forléargais iontaofa a tharraingt suas ar leibhéal an Comhphobail.
(5)
I gcomhréir le Rialachán (CE) Uimh. 322/97 ón gComhairle an 17 Feabhra 1997 maidir le Staidreamh Comhphobail (2), ar creat tagartha é d'fhorálacha an Rialacháin seo, is gá don bhailiú staidreamh prionsabail na neamhchlaontachta a chomhlíonadh, go háirithe an oibiachtúlacht agus an neamhspleáchas eolaíoch, chomh maith leis an trédhearcacht, leis an iontaofacht, leis an ábharthacht, leis an gcost-éifeachtúlacht agus leis an rúndacht staidrimh.
(6)
Déantar tarchur sonraí atá faoi réir rúndachta staidrimh a rialú le Rialachán (CE) Uimh. 322/97 agus le Rialachán (Euratom, CEE) Uimh. 1588/90 ón gComhairle an 11 Meitheamh 1990 maidir le sonraí atá faoi réir rúndachta staidrimh a tharchur chuig Oifig Staidrimh na gComhphobal Eorpach (3). Áirithítear le bearta a dhéantar i gcomhréir leis na Rialacháin sin cosaint fhisiceach agus loighiciúil ar shonraí rúnda agus nach dtarlódh nochtadh neamhdhleathach nó úsáid neamhstaidrimh nuair a dhéantar staidreamh Comhphobail a chur ar fáil agus a scaipeadh.
(7)
Agus staidreamh Comhphobail á chur ar fáil agus á scaipeadh faoin Rialachán seo, ba cheart do na húdaráis náisiúnta staidrimh agus do na húdaráis Chomhphobail staidrimh na prionsabail a chur san áireamh a leagtar amach sa Chód Cleachtais do Staidreamh Eorpach a ghlac an Coiste um an gClár Staidrimh an 24 Feabhra 2005, a bunaíodh le Cinneadh 89/382/CEE, Euratom (4) ón gComhairle, agus atá i gceangal leis an Moladh ón gCoimisiún ar neamhspleáchas, ar ionracas agus ar fhreagracht na n-údarás náisiúnta staidrimh agus na n-údarás Comhphobail staidrimh.
(8)
Ó tharla nach féidir leis na Ballstáit cuspóirí an Rialacháin seo, eadhon staidreamh comparáideach agus cuimsitheach Comhphobail ar an daonra agus ar an tithíocht a bhailiú agus a thiomsú, a bhaint amach go leordhóthanach de bharr easpa tréithe comhchoiteanna staidrimh agus ceanglas cáilíochta agus easpa trédhearcachta modheolaíochta, agus gur fearr, dá bhrí sin, is féidir na cuspóirí sin a bhaint amach ar leibhéal an Chomhphobail, trí bhíthin comhchreata staidrimh, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach.
(9)
Ba cheart na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (5).
(10)
Ba cheart, go háirithe, go dtabharfaí de chumhacht don Choimisiún na coinníollacha a leagan amach chun na blianta tagartha ina dhiaidh sin a bhunú agus chun an clár sonraí staidrimh agus na meiteashonraí a ghlacadh. Ó tharla go bhfuil raon feidhme ginearálta ag na bearta sin agus go gceapfar iad chun eilimintí neamhriachtanacha den Rialachán seo a leasú, inter alia trína fhorlíonadh le heilimintí nua neamhriachtanacha, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 1999/468/CE.
(11)
Chuathas i gcomhairle leis an gCoiste um an gClár Staidrimh i gcomhréir le hAirteagal 3 de Chinneadh 89/382/CEE, Euratom,
TAR ÉIS AN RIALACHÁN SEO A GHLACADH:
Airteagal 1
Ábhar
Bunaítear leis an Rialachán seo rialacha comhchoiteanna chun sonraí cuimsitheacha a sholáthar ar an daonra agus ar an tithíocht gach tréimhse deich mbliana.
Airteagal 2
Sainmhínithe
Chun críche an Rialacháin seo, beidh feidhm ag na sainmhínithe seo a leanas:
(a)
ciallaíonn ‘daonra’ an daonra náisiúnta, réigiúnach agus áitiúil ag a ghnátháit chónaithe ar an dáta tagartha;
(b)
ciallaíonn ‘tithíocht’ áitreabh cónaithe agus foirgnimh chomh maith le socruithe tithíochta agus an bhaint atá ag an daonra leis an áitreabh cónaithe ar leibhéal náisiúnta, ar leibhéal réigiúnach agus ar leibhéal áitiúil ar an dáta tagartha;
(c)
ciallaíonn ‘foirgnimh’ foirgnimh bhuana a bhfuil áitreabh cónaithe iontu a cheaptar mar áit chónaithe do dhaoine, nó gnáth-theaghaisí a chuirtear i leataobh d'úsáid shéasúrach nó d'úsáid thánaisteach nó atá folamh;
(d)
ciallaíonn ‘gnátháit chónaithe’ an áit a gcaitheann duine an sos laethúil go hiondúil, is cuma é a bheith as láthair go sealadach chun críocha áineasa, saoire, cuairteanna ar chairde agus ar ghaolta, gnó, cóireála leighis nó oilithreachta reiligiúnaí.
Measfar gurb iad na daoine seo a leanas amháin na gnáthchónaitheoirí sa cheantar geografach a bheidh i gceist:
(i)
na daoine a bhfuil cónaí orthu ina ngnátháit chónaithe ar feadh tréimhse leanúnach dhá mhí dhéag ar a laghad roimh an dáta tagartha; nó
(ii)
na daoine a tháinig chun cónaí ina ngnátháit chónaithe sa dá mhí dhéag roimh an dáta tagartha agus é ar intinn acu fanacht ann ar feadh bliana ar a laghad.
I gcás nach féidir na himthosca a ndéantar cur síos orthu i bpointe (i) nó i bpointe (ii) a shuíomh, ciallóidh ‘gnátháit chónaithe’ an áit chónaithe dhlíthiúil nó an áit chónaithe chláraithe;
(e)
ciallóidh ‘dáta tagartha’ an dáta dá dtagraítear i sonraí an Bhallstáit iomchuí, i gcomhréir le hAirteagal 5(1) den Rialachán seo;
(f)
ciallóidh ‘náisiúnta’ ar chríoch Ballstáit;
(g)
ciallóidh ‘réigiúnach’ a bheith ar leibhéal NUTS 1, ar leibhéal NUTS 2 nó ar leibhéal NUTS 3, mar a shainmhínítear iad i rangú aonad críochach le haghaidh staidrimh (NUTS), arna bhunú le Rialachán (CE) Uimh. 1059/2003 ó Pharlaimint na hEorpa agus ón gComhairle (6) sa leagan de a bheidh infheidhme ar an dáta tagartha;
(h)
ciallóidh ‘áitiúil’ ar leibhéal 2 de na hAonaid Riaracháin Áitiúil (LAU leibhéal 2);
(i)
ciallóidh ‘gnéithe riachtanacha daonáireamh agus áireamh tithíochta’ ríomh ar leith, comhuaineacht, uilíocht laistigh de chríoch shainithe, infhaighteacht sonraí limistéir bhig agus tréimhsiúlacht shainithe.
Airteagal 3
Sonraí a thíolacadh
Tíolacfaidh na Ballstáit chuig an gCoimisiún (Eurostat) sonraí ar an daonra a chuimseoidh tréithe cinntitheacha déimeagrafacha, sóisialta agus eacnamaíocha daoine, teaghlach agus líonta tí, chomh maith le sonraí ar an tithíocht ar leibhéal náisiúnta, réigiúnach agus áitiúil mar a leagtar amach san Iarscríbhinn.
Airteagal 4
Foinsí Sonraí
1.   Féadfaidh na Ballstáit an staidreamh a bhunú ar fhoinsí difriúla sonraí, agus ar na foinsí seo a leanas go háirithe:
(a)
daonáirimh thraidisiúnta;
(b)
daonáirimh atá bunaithe ar chláir;
(c)
teaglaim de dhaonáirimh thraidisiúnta agus de shamplashuirbhéanna;
(d)
teaglaim de dhaonáirimh atá bunaithe ar chláir agus de shamplashuirbhéanna;
(e)
teaglaim de dhaonáirimh atá bunaithe ar chláir agus de dhaonáirimh thraidisiúnta;
(f)
teaglaim de dhaonáirimh bunaithe ar chláir, de shamplashuirbhéanna agus de dhaonáirimh thraidisiúnta; agus
(g)
suirbhéanna iomchuí a bhfuil samplaí ag baint leo de réir uainíochta (daonáireamh rollach).
2.   Déanfaidh na Ballstáit gach beart is gá chun a áirithiú go sásófar ceanglais na cosanta sonraí. Ní dhéanfaidh an Rialachán seo difear d'fhorálacha cosanta sonraí na mBallstát féin.
3.   Cuirfidh na Ballstáit an Coimisiún (Eurostat) ar an eolas maidir le haon athbhreithnithe nó le ceartúcháin ar an staidreamh a chuirfear ar fáil faoin Rialachán seo, chomh maith le haon athrú ar na foinsí sonraí agus an mhodheolaíocht a roghnaíodh, tráth nach déanaí ná aon mhí amháin sula gcuirfear na sonraí athbhreithnithe ar fáil.
4.   Áiritheoidh na Ballstáit go ndéanfaidh na foinsí sonraí agus an mhodheolaíocht a úsáidtear chun ceanglais an Rialacháin seo a chomhlíonadh na gnéithe riachtanacha de dhaonáirimh agus d'áirimh thithíochta, mar a shainmhínítear in Airteagal 2(i) iad, a shásamh, a mhéid is féidir. Deánfaidh siad iarrachtaí leanúnacha feabhas a chur ar an méid a chomhlíontar na gnéithe riachtanacha sin.
Airteagal 5
Tarchur sonraí
1.   Socróidh gach Ballstát dáta tagartha. Beidh an dáta tagartha i mbliain a shonrófar bunaithe ar an Rialachán seo (bliain tagartha). Is é 2011 an chéad bhliain tagartha. Bunóidh an Coimisiún (Eurostat) na blianta tagartha ina dhiaidh sin i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 8(3). Is i dtús gach tréimhse deich mbliana a bheidh na blianta tagartha.
2.   Déanfaidh na Ballstáit sonraí críochnaitheacha, bailíochtaithe, comhiomlánaithe agus meiteashonraí mar a cheanglaítear leis an Rialachán seo a chur ar fáil don Choimisiún (Eurostat) laistigh de 27 mí ó dheireadh gach bliana tagartha.
3.   Glacfaidh an Coimisiún (Eurostat) clár de na sonraí staidrimh agus de na meiteashonraí staidrimh a bheidh le tarchur chun ceanglais an Rialacháin seo a chomhlíonadh, i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 8(3).
4.   Déanfaidh an Coimisiún (Eurostat), sonraíochtaí teicniúla na n-ábhar mar a cheanglaítear leis an Rialachán seo chomh maith le miondealuithe teicniúla ar na hábhair a ghlacadh i gcomhréir leis an nós imeachta rialúcháin dá dtagraítear in Airteagal 8(2).
5.   Tarchuirfidh na Ballstáit na sonraí agus na meiteashonraí bailíochtaithe chuig an gCoimisiún (Eurostat) i bhfoirm leictreonach. Glacfaidh an Coimisiún (Eurostat) an fhormáid theicniúil iomchuí a úsáidfear i dtarchur na sonraí riachtanacha, i gcomhréir leis an nós imeachta rialúcháin dá dtagraítear in Airteagal 8(2).
6.   I gcás athbhreithnithe nó ceartúcháin i gcomhréir le hAirteagal 4(3), tarchuirfidh na Ballstáit na sonraí modhnaithe chuig an gCoimisiún (Eurostat), tráth nach déanaí ná dáta eisithe na sonraí athbhreithnithe.
Airteagal 6
Measúnú cáilíochta
1.   Chun críche an Rialacháin seo, beidh feidhm ag na gnéithe measúnaithe cáilíochta seo a leanas maidir leis na sonraí a tharchuirfear:
—
déanfaidh ‘ábharthacht’ tagairt don mhéid a chomhlíonann staidreamh riachtanais reatha agus riachtanais ionchasacha úsáideoirí;
—
déanfaidh ‘cruinneas’ tagairt do ghaireacht na meastachán do na fíorluachanna anaithnide;
—
déanfaidh ‘tráthúlacht’ agus ‘poncúlacht’ tagairt don mhoill idir an tréimhse thagartha agus infhaighteacht na dtorthaí;
—
déanfaidh ‘inrochtaineacht’ agus ‘soiléireacht’ tagairt do na coinníollacha faoina bhféadfaidh úsáideoirí sonraí a fháil, a úsáid agus a léiriú agus na modúlachtaí trína bhféadfaidh siad sin a dhéanamh;
—
déanfaidh ‘comparáideacht’ tagairt don mhéid tionchair atá ag difríochtaí i gcoincheapa feidhmeacha staidrimh agus in uirlisí tomhais agus i nósanna imeachta nuair a dhéantar comparáid ar staidreamh idir limistéir gheografacha, idir fearainn earnálacha nó thar thréimhse ama; agus
—
déanfaidh ‘comhchuibheas’ tagairt do leordhóthanacht na sonraí a chomhcheanglófar go hiontaofa ar bhealaí difriúla agus d'úsáidí éagsúla.
2.   Déanfaidh na Ballstáit tuarascáil ar cháilíocht na sonraí a tharchuirfear a chur ar fáil don Choimisiún (Eurostat). Sa chomhthéacs sin, tabharfaidh na Ballstáit tuarascáil ar a mhéid a shásóidh na foinsí sonraí agus an mhodheolaíocht a roghnaíodh gnéithe riachtanacha na ndaonáireamh agus na n-áireamh tithíochta mar a shainmhínítear in Airteagal 2(i) iad.
3.   Agus na gnéithe measúnaithe cáilíochta a leagtar síos i mír 1 á gcur i bhfeidhm ar na sonraí a chuimsítear faoin Rialachán seo, déanfar modúlachtaí agus struchtúr na dtuarascálacha cáilíochta a shainiú i gcomhréir leis an nós imeachta rialúcháin dá dtagraítear in Airteagal 8(2). Measúnóidh an Coimisiún (Eurostat) cáilíocht na sonraí a tharchuirfear.
4.   Déanfaidh an Coimisiún (Eurostat) i gcomhar le húdaráis inniúla na mBallstát, moltaí modheolaíochta a chur ar fáil a cheapfar chun cáilíocht na sonraí agus na meiteashonraí a chuirfear ar fáil a áirithiú, ag aithint, go háirithe, na Moltaí ó Chomhdháil Staitiseoirí na hEorpa do Dhaonáireamh agus d'Áireamh Tithíochta 2010.
Airteagal 7
Bearta cur chun feidhme
1.   Glacfar na bearta seo a leanas is gá chun an Rialachán seo a chur chun feidhme i gcomhréir leis an nós imeachta rialúcháin dá dtagraítear in Airteagal 8(2):
(a)
sonraíochtaí teicniúla na n-ábhar mar a cheanglaítear leis an Rialachán seo iad chomh maith leis na miondealuithe ar na hábhair dá bhforáiltear in Airteagal 5(4);
(b)
formáid theicniúil iomchuí mar a fhoráiltear in Airteagal 5(5) a bhunú; agus
(c)
modúlachtaí agus struchtúr na dtuarascálacha cáilíochta dá bhforáiltear in Airteagal 6(3).
2.   Na bearta seo a leanas is gá chun an Rialachán seo a chur chun feidhme agus a cheapfar chun eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 8(3):
(a)
na blianta tagartha a shocrú de réir mar a fhoráiltear in Airteagal 5(1); agus
(b)
clár na sonraí staidrimh agus na meiteashonraí staidrimh a ghlacadh, mar a fhoráiltear in Airteagal 5(3).
3.   Cuirfear san áireamh an prionsabal nach mór gur mó tairbhe na mbeart a ghlacfar ná a gcostais agus cuirfear san áireamh an prionsabal nach mór do chostais bhreise agus d'ualach breise fanacht laistigh de theorainn réasúnta.
Airteagal 8
An nós imeachta coiste
1.   Tabharfaidh an Coiste um an gClár Staidrimh cúnamh don Choimisiún.
2.   I gcás ina ndéanfar tagairt don mhír seo, beidh feidhm ag Airteagal 5 agus ag Airteagal 7 de Chinneadh 1999/468/CE, ag féachaint d'fhorálacha Airteagal 8 de.
Trí mhí a bheidh sa tréimhse a leagtar síos in Airteagal 5(6) de Chinneadh 1999/468/CE.
3.   I gcás ina ndéanfar tagairt don mhír seo, beidh feidhm ag Airteagal 5a(1) go (4) agus ag Airteagal 7 de Chinneadh 1999/468/CE, ag féachaint d'fhorálacha Airteagal 8 de.
Airteagal 9
Teacht i bhfeidhm
Tiocfaidh an Rialachán seo i bhfeidhm an fichiú lá tar éis a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
Arna dhéanamh in Strasbourg, an 9 Iúil 2008
Thar ceann Pharlaimint na hEorpa
An tUachtarán
H.-G. PÖTTERING
Thar ceann na Comhairle
An tUachtarán
J.-P. JOUYET
(1)  Tuairim ó Pharlaimint na hEorpa an 20 Feabhra 2008 (nár foilsíodh fós san Iris Oifigiúil) agus Cinneadh ón gComhairle an 23 Meitheamh 2008.
(2)  IO L 52, 22.2.1997, lch. 1. Rialachán arna leasú le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).
(3)  IO L 151, 15.6.1990, lch 1. Rialachán arna leasú go deireanach le Rialachán (CE) Uimh. 1882/2003.
(4)  IO L 181, 28.6.1989, lch. 47.
(5)  IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).
(6)  IO L 154, 21.6.2003, lch. 1. Rialachán arna leasú go deireanach le Rialachán (CE) Uimh. 176/2008 ó Pharlaimint na hEorpa agus ón gComhairle (IO L 61, 5.3.2008, lch. 1).
IARSCRÍBHINN
Ábhair a chumhdófar sna Daonáirimh agus sna hÁirimh Tithíochta
1.
Ábhair dhaonra
1.1.
Ábhair éigeantacha do na leibhéil gheografacha: NUTS 3, LAU 2
1.1.1.
Ábhair neamhdhíorthaithe
—
Gnátháit chónaithe
—
Gnéas
—
Aois
—
Stádas pósta dlíthiúil
—
Tír/áit bhreithe
—
Tír shaoránachta
—
An tsean-ghnátháit chónaithe agus an dáta teachta san áit chónaithe reatha; nó an ghnátháit chónaithe bliain roimh an daonáireamh
—
Gaolta idir na daoine sa líon tí
1.1.2.
Ábhair dhíorthaithe
—
Daonra iomlán
—
Ceantar
—
Stádas lín tí
—
Stádas teaghlaigh
—
Cineál chroí an teaghlaigh
—
Méid chroí an teaghlaigh
—
An cineál lín tí phríobháidigh
—
Méid an lín tí phríobháidigh
1.2.
Ábhair éigeantacha do na leibhéil gheografacha: leibhéal náisiúnta, NUTS 1, NUTS 2
1.2.1.
Ábhair neamhdhíorthaithe
—
Gnátháit chónaithe
—
Suíomh na háite oibre
—
Gnéas
—
Aois
—
Stádas pósta dlíthiúil
—
Stádas gníomhaíochta reatha
—
Gairm bheatha
—
Tionscal (brainse gníomhaíochta eacnamaíochta)
—
Stádas fostaíochta
—
Gnóthachtáil oideachais
—
Tír/áit bhreithe
—
Tír shaoránachta
—
Cónaí thar lear agus dáta teachta sa tír (ó 1980)
—
An tsean-ghnátháit chónaithe agus an dáta teachta san áit chónaithe reatha nó an ghnátháit chónaithe bliain roimh an daonáireamh
—
Gaolta idir na daoine sa líon tí
—
Stádas tionachta na líonta tí
1.2.2.
Ábhair dhíorthaithe
—
Daonra iomlán
—
Ceantar
—
Stádas sa líon tí
—
Stádas sa teaghlach
—
Cineál chroí an teaghlaigh
—
Méid chroí an teaghlaigh
—
An cineál lín tí phríobháidigh
—
Méid an lín tí phríobháidigh
2.
Ábhair thithíochta
2.1.
Ábhair éigeantacha do na leibhéil gheografacha: NUTS 3, LAU 2
2.1.1.
Ábhair neamhdhíorthaithe
—
An cineál áitribh chónaithe
—
Suíomh an áitribh chónaithe
—
Stádas áitíochta na dteaghaisí traidisiúnta
—
Líon na n-áititheoirí
—
Spás urláir inúsáide agus/nó líon seomraí sna haonaid tithíochta
—
Teaghaisí de réir cineáil foirgnimh
—
Teaghaisí de réir tréimhse tógála
2.1.2
Ábhair dhíorthaithe
—
Caighdeán dlúis
2.2
Ábhair éigeanteacha do na leibhéil gheografacha: leibhéal náisiúnta, NUTS 1, NUTS 2
2.2.1
Ábhair neamhdhíorthaithe
—
Socruithe tithíochta
—
An cineál áitribh chónaithe
—
Suíomh na n-áitreabh cónaithe
—
Stádas áitíochta na dteaghaisí traidisiúnta
—
Cineál úinéireachta
—
Líon na n-áititheoirí
—
Spás urláir inúsáide agus/nó líon seomraí sna haonaid tithíochta
—
Córas soláthair uisce
—
Saoráidí leithris
—
Saoráidí folctha
—
Cineál téimh
—
Teaghaisí de réir cineáil foirgnimh
—
Teaghaisí de réir tréimhse tógála
2.2.2.
Ábhair dhíorthaithe
—
Caighdeán dlúis

Summary:
Rialacha comhchoiteanna maidir le bailiú sonraí um dhaonáireamh agus um áireamh thithíochta
Rialacha comhchoiteanna maidir le bailiú sonraí um dhaonáireamh agus um áireamh thithíochta
 
ACHOIMRE AR:
Rialachán (CE) Uimh. 763/2008 maidir le daonáirimh agus maidir le háirimh thithíochta
CAD IS AIDHM LEIS AN RIALACHÁN?
Leagtar amach ann na rialacha comhchoiteanna maidir le staidreamh daonáirimh áirimh thithíocht in AE.
Tá sé mar aidhm leis scaipeadh cuimsitheach agus solúbtha sonraí áirimh a bhaint amach chomh maith lena dtrédhearcacht maidir lena gcáilíocht.
PRÍOMHPHOINTÍ
Sonraí a chur isteach
Ceanglaítear ar thíortha AE sonraí maidir leis an daonra a chur isteach chuig an gCoimisiún Eorpach (Eurostat) faoina gcumhdaítear:saintréithe éagsúla déimeagrafacha, sóisialta agus eacnamaíocha daoine, teaghlach agus líonta tí;  tithíocht ar leibhéal náisiúnta, réigiúnach agus áitiúil.  Tá na sonraí sin leagtha amach in iarscríbhinn an rialacháin agus ina rialacháin cur chun feidhme.
Foinsí sonraí
Leagtar amach sa rialachán na foinsí sonraí ar a gcaithfidh tíortha AE a staidreamh a bhunú. Ina measc sin tá:gnáth-dhaonáirimh;  daonáirimh atá bunaithe ar chláir;  teaglaim de dhaonáirimh thraidisiúnta agus de shuirbhéanna samplacha;  teaglaim de dhaonáirimh atá bunaithe ar chláir agus de shuirbhéanna samplacha;  teaglaim de dhaonáirimh thraidisiúnta agus de dhaonáirimh atá bunaithe ar chláir;  teaglaim de dhaonáirimh atá bunaithe ar chláir, de shuirbhéanna samplacha agus de dhaonáirimh thraidisiúnta agus  suirbhéanna iomchuí a bhfuil samplaí ag baint leo de réir uainíochta (daonáireamh rollach).  Cosaint sonraí
Ní mór do thíortha AE gach beart is gá a dhéanamh chun na ceanglais um chosaint sonraí a chomhlíonadh. Ní dhéanfar difear dá rialacha um chosaint sonraí féin leis an rialachán seo.
Tarchur sonraí
Ní mór do gach tír AE dáta lena mbaineann a sonraí a shocrú (dáta tagartha), agus ní mór do bheith sa bhliain tagartha. Is é 2011 an chéad bhliain tagartha. Is i dtús gach tréimhse deich mbliana a bheidh na blianta tagartha.
Cuirfidh tíortha AE athbhreithniú nó ceartú ar bith ar an staidreamh a tharchuirtear in iúl do Eurostat chomh maith le hathruithe ar bith ar na foinsí sonraí agus ar an modheolaíocht a roghnaíodh. Ní mór é sin a dhéanamh tráth nach déanaí ná 1 mhí roimh eisiúint na sonraí athbhreithnithe.
Ní mór do thíortha AE onraí críochnaitheacha, bailíochtaithe, comhiomlánaithe agus meiteashonraí a chur ar fáil do Eurostat laistigh de 27 mí ó dheireadh gach bliana tagartha.
Chun ceanglais an rialacháin seo a chomhlíonadh, in 2010 ghlac an Coimisiún Eorpach chéad chlár de na sonraí staidrimh agus de na meiteashonraí a bhí le tarchur don bhliain tagartha 2011 agus, in 2017 ghlac sé an dara clár don bhliain tagartha 2021.
Tarchuireann tíortha AE na sonraí chuig Eurostat i gcomhréir le dlí AE ar tharchur sonraí de réir rúndacht staidrimh, mar atá leagtha amach i Rialachán (CE) Uimh. 223/2009. Ní mór dóibh a áirithiú nach mbeifear ábalta na haonaid staidrimh a shainaithint go díreach leis na sonraí a tharchuirtear. Déantar an tarchur i bhfoirm leictreonach agus tá sé i gcomhréir leis na sonraíochtaí arna gcomhaontú ag Coiste an Chórais Staidrimh Eorpaigh, an coiste a thugann cúnamh agus comhairle don Choimisiún (Eurostat).
Measúnú cáilíochta
Ní mór do thíortha AE a áirithiú go gcomhlíonfaidh na foinsí sonraí agus an mhodheolaíocht a úsáideadh chun ceanglais an rialacháin a shásamh gnéithe riachtanacha na ndaonáireamh agus na háireamh tithíochta atá leagtha síos sa rialachán, i.e.:áireamh aonair,  comhuaineacht,  uilíocht laistigh de chríoch sainithe,  infhaighteacht sonraí ceantar beag, agus  tréimhsiúlacht shainithe.  Ní mór do thíortha AE tuarascáil a sholáthar do Eurostat maidir le cáilíocht na sonraí a tarchuireadh, ina léirítear a mhéid is a chomhlíonann na foinsí sonraí agus an mhodheolaíocht gnéithe riachtanacha na ndaonáireamh na n-áireamh tithíochta.
Déanann an Coimisiún measúnú ar cháilíocht na sonraí. I gcomhar le húdaráis inniúla thíortha AE, soláthraíonn sé moltaí modheolaíocha atá ceaptha chun cáilíocht na sonraí agus na meiteashonraí a sholáthraítear a áirithiú, ag aithint, go háirithe, na Moltaí ó Chomhdháil Staitiseoirí na hEorpa do Dhaonáireamh agus d’Áireamh Tithíochta 2010.
CÉN UAIR ATÁ TOSACH FEIDHME AN RIALACHÁIN?
Tá feidhm leis ón 2 Meán Fómhair 2008.
CÚLRA
Chun go mbeidh AE ábalta a bheartais réigiúnacha, shóisialta agus chomhshaoil a fhorbairt, ní mór sonraí inchomparáide agus iontaofa a bheith ar fáil dó maidir leis an daonra agus príomh-shaintréithe teaghlaigh, sóisialta, eacnamaíocha agus tithíochta daoine.
Le haghaidh tuilleadh faisnéise, féach:Daonráireamh agus áireamh tithíochta — Léargas (Eurostat)  Daonráireamh agus áireamh tithíochta — Áireamh 2011 (Eurostat).  
PRÍOMHDHOICIMÉAD
Rialachán (CE) Uimh. 763/2008 ó Pharlaimint na hEorpa agus ón gComhairle an 9 Iúil 2008 maidir le daonráirimh agus áirimh thithíochta (IO L 218, 13.8.2008, lgh. 14-20)
DOICIMÉID GHAOLMHARA
Rialachán Cur chun Feidhme (AE) 2017/881 ón gCoimisiún an 23 Bealtaine 2017 lena gcuirtear chun feidhme Rialachán (CE) Uimh. 763/2008 ó Pharlaimint na hEorpa agus ón gComhairle maidir le daonráirimh agus áirimh thithíochta, i ndáil le modúlachtaí agus struchtúr na dtuarascálacha cáilíochta agus maidir leis an bhformáid theicniúil le haghaidh tarchur sonraí, agus lena leasaítear Rialachán (AE) Uimh, 1151/2010 (IO L 135, 24.5.2017, lgh. 6-14)
Rialachán (AE) 2017/712 ón gCoimisiún an 20 Aibreán 2017 lena mbunaítear an bhliain tagartha agus clár na sonraí staidrimh agus meiteashonraí maidir le daonráirimh agus áirimh thithíochta dá bhforáiltear i Rialachán (AE) Uimh. 763/2008 ó Pharlaimint na hEorpa agus ón gComhairle (IO L 105, 21.4.2017, lgh. 1-11)
Rialachán Cur chun Feidhme (AE) Uimh. 2017/543 ón gCoimisiún an 22 Márta 2017 lena leagtar síos na rialacha maidir le cur chun feidhme Rialachán (AE) Uimh. 763/2008 ó Pharlaimint na hEorpa agus ón gComhairle maidir le daonráirimh agus áirimh thithíochta i ndáil le sonraíochtaí teicniúla na dtopaicí agus a miondealú (IO L 78, 23.3.2017, lgh. 13-58)
Rialachán (AE) 1151/2010 ón gCoimisiún an 8 Nollaig 2010 lena gcuirtear chun feidhme Rialachán (CE) Uimh. 763/2008 ó Pharlaimint na hEorpa agus ón gComhairle maidir le daonráirimh agus áirimh thithíochta, i ndáil le modúlachtaí agus struchtúr na dtuarascálacha cáilíochta agus maidir leis an bhformáid theicniúil le haghaidh tarchur sonraí (IO L 324, 9.12.2010, lgh. 1-12)
Rinneadh leasuithe comhleanúnacha ar Rialachán (AE) Uimh. 1151/2010 a chorprú sa bhundoiciméad. Níl de luach ar an leagan comhdhlúite seo ach luach doiciméadach amháin.
Rialachán (AE) 519/2010 ón gCoimisiún an 16 Meitheamh 2010 lena nglactar clár na sonraí staidrimh agus na meiteashonraí maidir le daonráirimh agus áirimh thithíochta dá bhforáiltear i Rialachán (AE) Uimh. 763/2008 ó Pharlaimint na hEorpa agus ón gComhairle (IO L 151, 17.6.2010, lgh. 1-13)
Rialachán Cur chun Feidhme (AE) Uimh. 1201/2009 ón gCoimisiún an 30 Samhain 2009 lena gcuirtear chun feidhme Rialachán (AE) Uimh. 763/2008 ó Pharlaimint na hEorpa agus ón gComhairle maidir le daonráirimh agus áirimh thithíochta i ndáil le sonraíochtaí teicniúla na dtopaicí agus a miondealú (IO L 329, 15.12.2009, lgh. 29-68)
Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le staidreamh AE agus lena n-aisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le tarchur sonraí atá faoi réir na rúndachta staidrimh chuig Oifig Staidrimh na gComhphobal Eorpach, Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste na gComhphobal Eorpach um an gClár Staidrimh (IO L 87, 31.3.2009, lgh. 164–173)
Féach an leagan comhdhlúite.
Nuashonraithe 07.11.2017